मुजफ्फर नगर के जयराम दिवाकर मेरे पुराने पाठक हैं जिन्होंने बीस साल के अंतराल के बाद बाजरिया मेल मेरे से सम्पर्क साधा है, जो कि बड़ी सुखद और वैलकम घटना है । उन्हें ‘जो लरे दीन के हेत’ विमल सीरीज का लाजवाब उपन्यास लगा जिसमें बकौल उनके मिस्ट्री, सस्पेंस, थ्रिल, क्राइम, फिक्शन, वॉयलेंस सब कुछ था । प्लाट उन्हें सुरक्षित लगा और अंदाजे बयां चुस्त दुरुस्त लगा । उन्होंने उपन्यास से सम्पूर्ण संतुष्टि जाहिर की और उसे 100 में से 100 मार्क्स दिए ।